*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 21ης Δεκεμβρίου 1984
περί υγειονομικών μέτρων σχετικά με ορισμένες εγκαταστάσεις παραγωγής νωπών κρεάτων στο Βέλγιο και στις Κάτω Χώρες
(85/98/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 64/433/ΕΟΚ του Συμβουλίου της 26ης Ιουνίου 1964 περί υγειονομικών προβλημάτων στον τομέα των ενδοκοινοτικών συναλλαγών νωπών κρεάτων (1), όπως τροποποιήθηκε τελευταία από την οδηγία 83/90/ΕΟΚ (2), και ιδίως το άρθρο 8,
Εκτιμώντας:
ότι ο έλεγχος, κατά την εισαγωγή, που πραγματοποιήθηκε από τις ιταλικές αρχές απόδειξε την ύπαρξη μολυσμένων κρεάτων που προέρχονταν από τέσσερις εγκαταστάσεις παραγωγής νωπών κρεάτων που βρίσκονται στο Βέλγιο (αριθ. 642 και αριθ. 943) και στις κάτω Χώρες (αριθ. 88 και στα παραρτήματά της αριθ. 88-1, 88-2, καθώς και 98)· ότι υπάρχουν υπόνοιες, κατά την έννοια του άρθρου 8 παράγραφος 3 εδάφιο πρώτο της οδηγίας 64/433/ΕΟΚ, ότι δεν τηρήθηκαν στις εγκαταστάσεις αυτές οι διατάξεις σχετικά με την έγκρισή τους·
ότι οι ιταλικές αρχές διαβίβασαν τα πορίσματά τους στις βέλγικες αρχές και στις αρχές των Κάτω Χωρών και ότι η Επιτροπή ζήτησε να γίνει πραγματογνωμοσύνη σύμφωνα με το άρθρο 8 παράγραφος 3 τέταρτο εδάφιο της οδηγίας 64/433/ΕΟΚ·
ότι οι βέλγικες αρχές πληροφόρησαν την Επιτροπή ότι απέσυραν την έγκριση της εγκατάστασης αριθ. 943·
ότι, μετά την επίσκεψή τους, οι εντεταλμένοι από την Επιτροπή εμπειρογνώμονες είχαν την γνώμη ότι ήταν απαραίτητο να γίνουν ορισμένες προσαρμογές σε τρεις άλλες εγκαταστάσεις που επισκέφθηκαν ώστε αυτές οι τελευταίες να πληρούν τους κοινοτικούς κανόνες που καθιερώθηκαν από την οδηγία 64/433/ΕΟΚ· ότι οι βέλγικες αρχές και οι αρχές των Κάτω Χωρών διαβεβαίωσαν, εν συνεχεία, ότι τα μέτρα έχουν ληφθεί για να πραγματοποιηθούν αυτές οι προσαρμογές·
ότι, υπό το φως των αποτελεσμάτων της πραγματογνωμοσύνης, δεν υπάρχει λόγος να θεωρηθεί ότι δεν τηρούνται οι διατάξεις όσον αφορά την έγκριση των εγκαταστάσεων ούτε, ως εκ τούτου, υπάρχει λόγος να δοθεί άδεια στα κράτη μέλη να απαγορεύουν την εισαγωγή στο έδαφός τους νωπών κρεάτων που προέρχονται από τις εν λόγω τρεις εγκαταστάσεις·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Δεν πληρούνται οι όροι για την έγκριση της αναστολής της απαγόρευσης εισαγωγής, στην επικράτεια άλλων κρατών μελών, νωπών κρεάτων που προέρχονται από τις εγκαταστάσεις του Βελγίου αριθ. 642 (εργαστήριο τεμαχισμού) και των Κάτω Χωρών αριθ. 88 (σφαγείο), 88-1 και 88-2 (εργαστήρια τεμαχισμού) και 98 (εργαστήριο τεμαχισμού).
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 21 Δεκεμβρίου 1984.